**AKTUÁLIS HÍREINK**

Bár kevesen veszünk részt e hétköznapi alkalmakon, nem szűnünk meg havonta fohászkodni **szokásos szándékaink**ért: december 4-én, kedden a lelki- és szeretetválsággal küzdő családjainkért, 5-én, szerdán az áldott állapotban lévő édesanyákért, 7-én, pénteken a Rózsafüzér Társulat tagjaiért imádkozunk. Péntek **elsőpéntek** is, a fekvőbetegeket a délelőtti órákban keresem fel. Karácsony előtt különösképpen tekintsük kötelességünknek, hogy értesítsük a papot betegeinkről.

December 6-án, **Szent Miklós püspök ünnepén** az előestén és a délelőtt folyamán teljes liturgikus rend lesz templomunkban. Csütörtökön este azonban a püspöki templom búcsúja miatt vecsernye nem lesz. Aki tud, vegyen részt a búcsúünnepen!

Dec. 16-án a Liturgiát követő hangverseny után – Fedorné Anita néni vezetésével – **karácsonyi díszeket készítünk** és **mézest sütünk** a gyerekekkel a parókián. A hittanosok nemcsak családjuk, de az egyházközség idősei számára is készítenek ajándékot. Minden gyermeket hívunk és várunk!

**KARÁCSONY ÜNNEPÉNEK RENDJE TEMPLOMUNKBAN:**

December 24. hétfő 7.30 Királyi imaórák

17.30 Alkonyati Zsolozsma

Nagy Szent Bazil Liturgiájával

23.15 Nagy Esti Zsolozsma

December 25. kedd 0.00 Éjféli Szent Liturgia

8.30 Reggeli Zsolozsma

9.30 Szent Liturgia

*Betlehemes Játék*

17.30 Alkonyati Zsolozsma

December 26. szerda 8.30 Reggeli Zsolozsma

9.30 Szent Liturgia

*Nyugdíjasok Karácsonya*

17.30 Alkonyati Zsolozsma

December 27. csütörtök 8.30 Reggeli Zsolozsma

9.30 Szent Liturgia

***Elmélyült készületet, lényegre figyelő, a mi Urunk titokzatos és csodálatos megtestesülését ünneplő igaz karácsonyt kívánunk!***

**\* \* \***

*Görögkatolikus Parókia, 4400 Nyíregyháza, Legyező u. 3.*

[*www.kertvarosigorogok.hu*](http://www.kertvarosigorogok.hu) *42/341-257;* ***30/415-50-92****;* [*obbagyl@upcmail.hu*](mailto:obbagyl@upcmail.hu)

Felelős kiadó: Dr. Obbágy László parókus

A KERTVÁROSI GÖRÖGKATOLIKUS

 EGYHÁZKÖZSÉG ÉRTESÍTŐJE

**LEGYEZŐ**

2012. DECEMBER

**A KARÁCSONYI KÉSZÜLET JEGYÉBEN**

**December 5-én** este ¼ 7-kor, Szent Miklós ünnepének előesti vecsernyéje után vendégünk lesz **Dr. Seszták István** atya, helynök, teológiai tanár, a Vatikáni Zsinat szakértője. Jöjjünk e jeles találkozásra minél többen! Seszták atya előadása legyen a zsinat 50. évfordulója kapcsán meghirdetett **Hit Éve** egyik eminens alkalma egyházközségünkben!

**December 9-én** Szent Miklós püspök küldöttét várjuk templomunkba, akit hittanosaink köszöntenek, s aki vélhetőleg szerény ajándékkal is meglepi a jó gyerekeket. (Ha lesznek ilyenek…)

**December 16-án** vendégünk lesz a **Szent Damján Énekegyüttes**, papnövendékeink kamarakórusa, amely első helyezést ért el az országos centenáriumi énekversenyen, és nagy sikerrel szerepelt a budapesti Művészetek Palotája gálaestjén is. Vezetőjük ***Dobos András*** prefektus, mb. teológiai tanár. A kórus néhány részletet énekel a Liturgián, a szertartás után pedig rövid hangversenyt ad.

**December 23-án** más stílusú, de szintén értékes zenei élményben lehet részünk. Ezen a napon az **Érpataki Asszonykórus[[1]](#footnote-1)** látogat el templomunkba. A magyar népdalos világ vérkeringésében közismert népdalkör tagjai **kántálni jönnek** hozzánk, hogy lelkesedésükkel, tiszta szívű éneklésükkel ők is készítsék lelkünket az ünnepre. – **Az érpataki származású kertvárosiaknak e napra missziós küldetésük is van!**

**Ellopták tőlünk a karácsonyt!**

Mimmo Muolo könyvet írt ***Ellopott ünnepek – fedezzük fel újra az ünnep keresztény értelmét*** címmel. Annak a hosszú ideje fennálló kulturális jelenségnek a hatásait vizsgálja, hogy a fogyasztói társadalom elveszi a keresztény ünnepek igazi tartalmát.

Az előszót Fisichella érsek, az Új Evangelizáció Pápai Tanácsának el-nöke írta: „A könyv megmutatja azt a lassú, de fékezhetetlennek tűnő folyamatot, amely elfeledteti azt, ami szent, és új-pogány látásmódot állít a helyébe. Nem tudjuk, hová vezet ez a hullámverés. Ami biztos, hogy ez a jelenség a hit ál-tal táplált kulturális alapban gyökerező  azonosságtudat széthullásához vezet, egyéni és társadalmi szinten is.”

A szerzőt az indította a vizsgálódásra, hogy kisfia, Giuseppe egyszer megkérdezte tőle: „Ha a karácsony a gyermek Jézus ünnepe, akkor miért beszélnek olyan sokat a Télapóról és olyan keveset a gyermek Jézusról?” Megértette, hogy a gyermekek olykor természetesebb módon képesek a dolgok mélyére látni, amíg mi, felnőttek igazodunk a megszokásokhoz, a felszínhez, néha pusztán azért, mert egyéb dolgainkkal vagyunk elfoglalva.

Ez a széles körben elterjedt jelenség sajnos nemcsak a karácsonyt érinti, hanem a többi ünnepünket is: a húsvét tavaszünneppé válik, mindenszentek ünnepére a fiatalok körében rátelepszik a Halloween.

Muolo úgy fogalmaz, hogy ellopták az ünnepeinket. **Mintha az uralkodó kultúra genetikai mutációt idézet volna elő a keresztény ünnepek DNS-ében**: megtartotta nevüket, felszíni struktúrájukat, mégis a legmélyebb szinten változtatta meg lényegüket.

A karácsonyi üdvözlőlapokon az emberek nagy része már meg sem említi Jézus születését. Jó példa erre a Google is: ha egy híresség születésének, halálának van évfordulója, látványosan jelzik, rá lehet klikkelni a figyelemfelkeltő ikonra. 2011. december 25-én az aktuális, piros sapkát és havazást ábrázoló logó mellé csak az volt írva: Kellemes ünnepeket! „Jézust cenzúrázta a Microsoft? Nem csak a Microsoft. 2010-ben az Európai Bizottság több mint hárommillió példányban nyomtatta ki az Európai Unió naptárát az iskolások számára: ebben szó sem esett a karácsonyról, pedig szerepeltek benne zsidó, muzulmán, sőt még hindu és szikh ünnepek is” – írja le megdöbbenését a szerző.

Van-e tanulság, Karácsony szent ünnepére készülő Testvérem?

**Sportegyesületet alapítottunk**

Test és lélek egészségének egységét s ennek fontosságát szem előtt tartva, az ifjabb generáció iránti nyitottságunk jegyében egyházközségünk sportegyesületet alapított **KEREK SE** – A **Ker**tvárosi **E**gyház**k**özség **S**port**e**gyesülete – néven. Az egyesület bejegyzés alatt áll. A sportegyesület elnöke a mindenkori parókus, alelnöke Kondra Norbert. Elnökségi tagjaink: Sarkadiné Papp Lívia, Gráf Levente és ifj. Obbágy László. Örömmel hívjuk és várjuk mindazokat, akik szívesen kapcsolódnának be bármilyen sporttevékenységbe, illetve akik – akár szülőként, nagyszülőként – látnak fantáziát abban, hogy egy ilyen egyesülettel új lehetőségeket is próbáljunk teremteni egyházközségünk tagjai, gyermekeink, fiataljaink számára.

**Kérünk és kínálunk**

Jó érzés tapasztalni, hogy szinte minden szituációban meg tudjuk szólítani egymást, és **az egyházközség tagjai kérnek is, adnak is segítséget** a különböző élethelyzetekben. A pap távollétében sem marad el hittanóra, mert az alkalmas ember örömmel segít. Ha megfázik a klerikusi autó, indul az akkumulátor-töltés. Van mit adnunk a szegényeinknek. De a templomunk nagylétrája is bejárta már a fél Kertvárost – hála Istennek érte. Erről szól a Szeretet-tár is ([www.szeretettar.hu](http://www.szeretettar.hu)), meglévő és még kiaknázatlan lehetőségeivel együtt. Buzdítunk: merjünk jó szívvel adni, jó szívvel kérni.

Örömmel ajánljuk a testvérek figyelmébe azt a lehetőséget is, hogy közösségi termünkben **családi rendezvény**t bonyolíthassanak. Keresztelés, ezüst- vagy aranymenyegző, ballagás, jubileum vagy egyéb családi ünnep alkalmával, ha összejön a rokonság, nem egyszer tűnik kicsinek a lakás – ez esetben kérjék jó szívvel közösségi terünk használatát.

**Hogy szentségekhez járulhatunk…**

… az elmondhatatlanul nagyszerű adománya Krisztus egyházának. Kötelességünk is hozzásegíteni ehhez mindazokat, akik kérik és hívő lélekkel fogadják a misztériumot.

Egyházközségünket a jó Isten az elmúlt évtizedben szinte folyamatosan megajándékozta hit iránt érdeklődő fiatalokkal, felnőttekkel, akik keresztségre készülő katekumenként járták velünk végig a liturgikus esztendő zarándokútját, s hajtották fejüket húsvétkor a keresztvíz alá. Imádkozzunk azért, hogy továbbra is adassék meg ennek öröme közösségünknek – de tegyünk is érte, hogy a környezetünkben a hit ajándékát még nélkülöző, de nyitott szívű emberek rákérdezzenek életünk titkára, s rajtunk keresztül is keressék a kapcsolatot Istennel. A mi szavunk is lehet Krisztus hívó üzenete!

1. Az Érpataki Asszonykórus nemcsak ismert, de elismert népdalkör: 24 országos Arany Minősítésük van, ezen kívül 3 nívódíjat és Arany Páva díjat is átvehettek, és a népdalos kategóriában legmagasabb elismerésnek számító Arany Páva Nagydíjat is megkapták. [↑](#footnote-ref-1)